KŐSZEG VÁROS ÖNKORMÁNYZATÁNAK Ikt. szám: K/800- /2024.

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2024. 12. 11-én 14 óra 00 perctől a Városháza 101 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Gelencsér Attila, Németh Balázs, Kövesdi Andrea, Klobetzné Debrei Hajnalka, Bányai- Németh Gábor, Kiss Péter, Stampf Ervin, Gelencsér Júlia, Illés Péter Gábor (9 fő)

***Meghívottak:*** Dr. Zalán Gábor jegyző, Németh Ildikó Városüzemeltetési osztályvezető, Eső Attila Kőszegi Városüzemeltető Kft. igazgatója.

Az elnök szavazásra teszi fel a napirendet, melyet a bizottság **9 igen** szavazattal elfogad.

**Napirend:**

1. A fizető parkolók működésének és igénybevételének rendjéről szóló 16/2015. (VI. 26.), valamint a belváros gépjármű-közlekedésének szabályairól szóló 3/2019. (III. 8.) önkormányzati rendeletek módosítása

Előadó a polgármester nevében: Németh Ildikó városüzemeltetési osztályvezető

2. A „Lomilottó” elnevezésű nyereményjáték 2025. évi szabályzatának a jóváhagyása

Előadó a polgármester nevében: Németh Ildikó városüzemeltetési osztályvezető

3. Szolgalmi jog bejegyzésre vonatkozó döntés meghozatala (6212/2 hrsz)

Előadó a polgármester nevében: Németh Ildikó városüzemeltetési osztályvezető

4. A Kőszeg, 2530/1 hrsz-ú ingatlannal kapcsolatos döntés meghozatala

Előadó a polgármester nevében: Németh Ildikó városüzemeltetési osztályvezető

**1.napirendi pont**

A fizető parkolók működésének és igénybevételének rendjéről szóló 16/2015. (VI. 26.), valamint a belváros gépjármű-közlekedésének szabályairól szóló 3/2019. (III. 8.) önkormányzati rendeletek módosítása

**Németh Ildikó:** A fizető parkolók működésének rendjéről szóló, valamint ezzel szorosan összefüggő belváros gépjármű-közlekedésének szabályairól szóló rendelet módosítását felülvizsgáltuk. A Kőszegi Városüzemeltető Kft., mint parkolási közszolgáltató kimutatása alapján és a gyakorlati tapasztalatokat összegezve készült a módosítás.

Jelentős változás volt már 2023-ban, hogy korábban három parkolási övezeti kettőre, piros és zöld zónákra csökkent, illetve ekkor a Gyöngyös utca, Pék utca közterületeket is bevontuk a díjköteles várakozóhelyek közé.

A mostani felülvizsgálat során további új parkolóhelyeket javasolt bevonni a Liszt Ferenc utcában a buszmegálló utáni átjárónál, a Liszt Ferenc u. 23. társasház előtt, valamint a Petőfi téren a MOL töltőállomás melletti nagy parkoló. Ezek az intézkedések plusz parkolóórák kihelyezését is jelentik, amelyek jövő év februárjától üzemelni is tudnának.

A felülvizsgálat során megállapítást nyert az, hogy egyes bérlettípusok megváltására nem, vagy minimálisan mutatkozott igény az elmúlt években, ezért egyes bérlettípusokat kivezettünk, vagy más bérlettípusokkal vontunk össze a díjtételek emelése mellett. A korábbi lakóhely alapján megváltható lakossági bérletet is besoroltuk a parkolási övezetek szerinti bérletek közé, mely lehetővé teszi a lakóhelyhez legközelebb eső parkolóhely használatán felül az adott övezetbe tartozó további parkolók igénybevételét is.

Kivezetésre kerülnek a papír alapú bérletek, mivel a Városüzemeltető Kft. jelezte, hogy ellenőrzés során a parkolóőr a rendszám alapján vizsgálja a bérletek, vagy jegyek meglétét, ezzel egyszerűsíthető az ő adminisztrációjuk.

Szálláshelyek tekintetében megtartottuk a papíralapú bérletet, mivel itt szobaszám alapján történik a változó rendszámra szóló engedélyek kiadása, az ő esetükben is javasoltunk áremelést az egész éves és féléves bérletek vonatkozásában.

A belváros gépjármű-közlekedésének szabályairól szóló rendelet hatályát kiterjesztettük a Hegyalja utcára is, mivel felújítását követően megnőtt az átmenő forgalom annak ellenére, hogy célforgalomhoz kötött jelenleg a behajtás.

A Jurisich Miklós Gimnázium részéről érkezett egy kérés, melyben a gimnázium előtt lévő parkolók kitáblázását kérik azzal, hogy a jövőben tanítási időre korlátozva kizárólag az intézmény dolgozói számára legyenek fenntartva, de ez fenti rendeletmódosítást nem érinti.

**Stampf Ervin:** Kapcsolódik-e ehhez a rendelethez az, ha építési engedélyekből származó plusz parkoló igény jelentkezik bizonyos beruházások esetében, mivel jelenleg erre nincs lehetőség, pedig igény lenne rá.

**Dr. Zalán Gábor:** Főépítész Úrfoglalkozik az üggyel, valóban régebben jogszabály rendelkezett erről, de kivezetésre került**.** Egy ilyen kis városnál, mint amilyen Kőszeg is, a történelmi belvárost nagyon megterhelnék a plusz autók. Tudunk a problémáról. Főépítész Úr jelenleg is egy olyan megoldáson dolgozik, ami nem terheli meg annyira a város utcáit, ez majd egy külön rendelet lesz.

**Kövesdi Andrea:** A Jurisich Miklós Gimnázium dolgozóinak parkolását nem lehetne az épület udvarán megoldani? Feltétlenül indokolt ez a kitáblázás? Ha más intézmény is jelzi ezt, akkor az Ő részükre is engedélyezzük ezt?

**Dr. Zalán Gábor:** Sajnos az iskolák környékén nehézkes a közlekedés. Igazgató Úrtól megkérdezzük, hogy a belső udvaron miért nem megoldható a parkoltatás.

**Németh Ildikó:** Egyre több diák autóval jár iskolába, ugyanakkor a környéken lakókhoz érkezők is gyakran igénybe veszik ezt a parkolót, így ha bárki érkezik a Gimnáziumba, akár szállítási feladatok ellátása miatt is, akkor nem tudnak megállni.

**Bányai- Németh Gábor**: Köztes megoldásként, mi lenne, ha nem az összes parkolóhelyet jelölnénk ki a dolgozók részére?

**Illés Péter:** Reálisnak érzi az Igazgató Úr kérését a parkolással kapcsolatban, mivel mindig tele van a parkoló. Most, hogy a TEKI előtt a Gyöngyös utcában nincs is ingyenes parkolási lehetőség biztosítva, jó lenne, ha lenne pár darab, ami ott is ingyenes lenne.

**Gelencsér Attila**: Jelzi, hogy ez egy jogos felvetés, de nem ennek az előterjesztésnek a körébe tartozik.

**Dr. Zalán Gábor:** Régebben amikor a történelmi belváros forgalmi rendjét szabályoztuk, ellenőrzések alapján megnéztük, hogy a társasházaknál udvaron hány autó férne el, aki nem fér el annak engedélyt adunk ki, de az konfliktust szülne. Lakásonként 1db behajtási engedély kevésnek bizonyul, mivel szinte mindenhol legalább 2 autó van, így ezekre kedvezményes bérlet igényelhető, minden további autó után a teljes árú bérletet lehet kiváltani. Szombathely például ezt a tekintetben szabályozta le, hogya harmadig autónak már bérletet sem lehet venni, csak jegyet, ha nem tudja tárolni az ingatlanán az illető. Az új lakossági zónabérlet célja, ha esetlegesen nem talál parkolóhelyet a lakása közelében a lakó, akkor az adott zónában érvényes parkolóbérlettel megállhat. Természetesen a Városüzemeltető Kft. kimutatásával is összenéztük, az eredményeket egy év távlatában fogjuk majd igazán látni, reméljük működőképes lesz.

**Bányai- Németh Gábor**: A Liszt Ferenc utcai, és a Petőfi téri parkolók fizetős zónába történő bevonásáról tájékoztatva lettek az ott lakók?

**Dr. Zalán Gábor:** A Képviselő-Testületi döntést követően, a helyben szokásos módon közzé tesszük a rendelet szövegét, hogy a lakosság minél szélesebb körben megismerhesse. Maga a rendelet február 1-től lép életbe, az új rendelet megalkotásakor az átmeneti időszakban nem az a célunk, hogy a hatálybalépését követően egyből büntessünk, hanem hogy betartsák azt.

**Németh Balázs**: Annak a lehetősége meg lett-e esetleg vizsgálva, hogy a havi bérlet esetében a drágább övezetben felhasználható bérlet érvényes legyen a másik övezetekben is? Szálláshelyek esetében az éves bérlet ára 40.000 Ft-ba került meghatározásra, az éves parkolóbérlet kőszegi illetőségű magánszemélyeknek, dolgozóknak ill. gazdálkodó szervezeteknek pedig 42.000 Ft.-ba kerül majd. Nem merült fel esetleg, hogy harmonizálni kellene, hogy mind a két esetben azon összegbe kerüljenek a bérletek?

**Dr. Zalán Gábor:** Ez egy módosító javaslat és döntés kérdése, amelyet bármikor feltehet a Képviselő Úr.Szálláshelyek esete okozta a legtöbb fejtörést, a parkolójegyautomaták beszerzése is nehézkes volt. Tudomásunkra jutott, hogy a szálláshelyek miközben tőlünk kedvezményes áron veszik az éves parkolóbérletet napi 2000 Ft-ot számolnak fel a náluk megszálló vendégeknek parkolásra, így ennek a többszörösét beszedi, főleg, hogy a hétvége ingyenes és akkor is felszámolja. Ezért is próbáljuk, az éves bérlet vásárlására ösztönözni Őket azzal, hogy 10.000 Ft. különbség van az éves és féléves időszakra vonatkozó közt, de ez nincs összhangban azzal amennyiért Ő felszámolja a megszálló vendégeknek. Volt arról is elképzelés, hogy direkben ide fizessenek a parkolásért a turisták, és az Írottkő Hotel elé automatát helyeztettünk volna ki, de mivel a szállodák többségébe 2 óra után lehet bejelentkezni, és ha hétvégén ingyenes, akkor pénteki 3 órás parkolással lefedi a három napi parkolást, így ezt elvetettük és maradtunk a bérletnél.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **8 igen – 1 nem szavazat**

**55/2024. (XII.11.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a fizető parkolók működésének és igénybevételének rendjéről szóló 16/2015. (VI. 26.), valamint a belváros gépjármű-közlekedésének szabályairól szóló 3/2019. (III. 8.) önkormányzati rendeletek módosítását melléklet szerinti tartalommal elfogadásra.

Felelős a közlésért: Gelencsér Attila bizottsági elnök

Határidő: képviselő-testületi ülés

**2.napirendi pont**

A „Lomilottó” elnevezésű nyereményjáték 2025. évi szabályzatának a jóváhagyása

**Németh Ildikó:** A 2021-ben elindított nyereményjáték célja, hogy ösztönözze a lakosságot a helyi hulladékudvar igénybevételére. A hulladék leadásakor sorjegyet kapnak, sorsolás után a nyertesek vásárlási utalványban részesülnek. A szabályzat időbeli hatálya december 31-gyel lejár, így döntést kell hozni a meghosszabbításáról, mivel a jövőben szeretnénk tovább folytatni. Havi szinten 100 000 Ft kerül kiosztásra, ami éves szinten 1,2 MFt. -ot jelent, melynek felét a csatlakozó áruházak, COOP és Tesco biztosítják a számunkra. Az áruházak jövőbeni együttműködésüket fejezték ki.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -9 igen szavazat**

**56/2024. (XII.11.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a „Lomilottó” elnevezésű nyereményjáték 2025. évre vonatkozó szabályzatát a melléklet szerinti tartalommal jóváhagyásra.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Lomilottó nyereményjátékhoz csatlakozó, a nyereményösszeg felét biztosító Hétforrás Nagykereskedelmi és Szolgáltató Zrt. (Coop) és a Tesco-Global Áruházak Zrt. partnerekkel kötendő támogatási szerződés előkészítését, egyúttal hatalmazza fel a polgármestert a szerződések aláírására.
3. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy biztosítsa a Lomi lottó nyereményjáték önkormányzatra jutó 600.000, -Ft összegű pénzügyi fedezetét Kőszeg Város Önkormányzata 2025. évi költségvetésének terhére.

Felelős a közlésért: Gelencsér Attila bizottsági elnök

Határidő: képviselő-testületi ülés

**3.napirendi pont**

Szolgalmi jog bejegyzésre vonatkozó döntés meghozatala (6212/2 hrsz)

**Németh Ildikó:** Az Önkormányzat tulajdonában lévő 6212/2 hrsz-ú, „kivett árok” megnevezésű ingatlan szolgalmi jog bejegyzésére érkezett kérelem a 6210 hrsz-ú ingatlan leendő tulajdonosaitól. A vevők az ingatlanvásárláshoz kölcsönt kívánnak igénybe venni, azonban a folyósító hitelintézet a kölcsönszerződés feltételeként kikötötte a vízvezetékkel érintett 6212/2 és 6216/1 hrsz-ú ingatlanokra történő ivóvízvezetési szolgalmi jog bejegyzését is. Az ingatlan ivóvízzel történő ellátása évtizedek óta ténylegesen is a kérelemben megjelölt módon történik, a kérelem nem új vezeték lefektetéséhez kapcsolódik, hanem egy már huzamos ideje fennálló állapot jogi rendezéséről szól. A kérelmezett szolgalmi jog az önkormányzati tulajdonú ingatlanon mindösszesen 3 m² terület nagyságot érint.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -9 igen szavazat**

**57/2024. (XII.11.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy járuljon hozzá a Kőszeg Város Önkormányzatának 1/1 arányú tulajdonában lévő Kőszeg, 6212/2 hrsz-ú, 412 m² területű, „kivett árok” megnevezésű ingatlan - Csonka Bálint József földmérő mérnök által készített 060/2024 munkaszámú és 7420/92/2024 számon záradékolt változási vázrajz szerinti - 3 m² nagyságú területére, mint szolgáló telek terhére és a Kőszeg, 6210 hrsz-ú, 2.139 m² területű, „kivett lakóház, udvar” és „rét” megnevezésű ingatlan, mint uralkodó telek javára vízvezetési szolgalmi jog kerüljön az ingatlan-nyilvántartásba bejegyzésre azzal a feltétellel, hogy a szolgalmi jog alapításával kapcsolatban felmerülő valamennyi költség a jogosultat terheli.

2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert az 1. pontban megjelölt szolgalmi jogot alapító, jogosult által készíttetendő szerződés aláírására és valamennyi szükséges további jognyilatkozat megtételére.

Felelős a közlésért: Gelencsér Attila bizottsági elnök

Határidő: képviselő-testületi ülés

**4.napirendi pont**

A Kőszeg, 2530/1 hrsz-ú ingatlannal kapcsolatos döntés meghozatala

**Németh Ildikó:** A Kőszegi Önkormányzati Tűzoltóság és Kőszegi Önkéntes Tűzoltó Egyesület a tavasz folyamán kérelemmel fordult az önkormányzathoz, hogy az általuk használt laktanya előtti, magántulajdonban lévő telek értékesítés alatt áll, és ha van rá mód éljen a vásárlás lehetőségével.

A Malomárok mentén húzódó és a Tűzoltóság által használt önkormányzati tulajdonú 2530/2 hrsz-ú ingatlanba beékelődik a megvásárolni kívánt ingatlan, így az egységes önkormányzati terület kialakulásával a Tűzoltóság bejárata bővíthető lenne - mivel az amúgy is szűkös – ezzel a kétirányú kivonulást tudna biztosítani a számukra. A terület tulajdonosa az ingatlan eladási árát 14 MFt összegben határozta meg. Az adásvételi szerződés előkészítésekor derült ki, hogy a korábban rajta fekvő tűzben leégett épület levételre került az ingatlan nyilvántartásban is, így építési teleknek minősül és az Áfa törvény hatálya alá tartozik. Az eladó az értékesítés során a 14 MFt-ra, mint nettó összegre tart igényt, így a vételár módosulása miatt a terület vásárlásáról a Képviselő-testület jogosult döntést hozni.

**Bányai Németh Gábor:** Itt az ÁFÁ-t képező plusz összegről kell szavazni, ami rendelkezésre áll a költségvetésben?

**Németh Ildikó:** Igen, a 15 MFt az idei évben el lett különítve és rendelkezésre áll. Annyi kiegészítést hozzátennék, hogy a Tűzoltóság részéről egy gesztus, hogy az általa kezelt zsilipek éves ellátási díját, ami évi 1,5 MFt 2025. évtől 4 éven keresztül elengedi, ezzel is hozzájárulva a vételár kiegyenlítéséhez.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -9 igen szavazat**

**58/2024. (XII.11.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, 57/2024. (IV.25.) számú képviselő testületi határozatot visszavonásra.

Felelős a közlésért: Gelencsér Attila bizottsági elnök

Határidő: képviselő-testületi ülés

**59/2024. (XII.11.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy kezdeményezze a Kőszeg, 2530/1 hrsz-ú, beépítetlen terület megnevezésű ingatlan megvásárlását a V. Margaréta Kft. eladótól nettó 14 millió Ft + Áfa összegben. A teljes vételárból 15 millió Ft a 2024. évi költségvetés 5. melléklet I. Beruházások 6. pontját terheli, míg a fennmaradó 2.780.000, -Ft a 2024. évi költségvetés 5. melléklet I. Beruházások 12. pontját terheli.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert Kőszeg Város Önkormányzata ügyvédje által készített adásvételi szerződés aláírására.
3. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelie el Kőszeg Város Önkormányzata és a Kőszegi Önkéntes Tűzoltó Egyesület között 2023. január 2. napján kelt, módosításokkal egységes szerkezetben foglalt Támogatási szerződés - feladat-ellátási megállapodás 4. pontjának módosítását oly módon, hogy Kőszeg Város Önkormányzata az évi 1,5 millió Ft összeg támogatás megfizetése alól mentesül 2025., 2026., 2027. és 2028. évekre.

Felelős a közlésért: Gelencsér Attila bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 14 óra 38 perckor berekesztette.

…………………………… ……………………………..

Gelencsér Attila elnök Bizottsági tag